Πρόταση ΚΑΝΟΝΙΣΜΟΥ (ΕΚ) ΤΟΥ ΣΥΜΒΟΥΛΙΟΥ για την τροποποίηση του κανονισμού (ΕΚ) αριθ. 2201/96 για την κοινή οργάνωση αγοράς στον τομέα των μεταποιημένων προϊόντων με βάση τα οπωροκηπευτικά

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Η παρούσα πρόταση κανονισμού αφορά την εφαρμογή των συμπερασμάτων του Συμβουλίου Γεωργίας της 14ης Ιουνίου 1999.

Ο κανονισμός (ΕΚ) αριθ. 2201/96 προβλέπει στο άρθρο 6 ότι η ποσόστωση νωπών τοματών για κάθε ομάδα προϊόντων (τοματοπολτό, αποφλοιωμένες τομάτες και λοιπά προϊόντα) κατανέμεται ετησίως μεταξύ των κρατών μελών σε συνάρτηση με το μέσο όρο των ποσοτήτων που παρήχθησαν για τις οποίες έχει τηρηθεί η ελάχιστη τιμή κατά τη διάρκεια των τριών περιόδων εμπορίας που προηγούνται της περιόδου εμπορίας για την οποία πραγματοποιήθηκε η κατανομή.

Καμία κατανομή στο πλαίσιο μιας περιόδου εμπορίας δεν δύναται να οδηγήσει σε διακύμανση μεγαλύτερη του 10% σε σχέση με τις ποσότητες που κατανεμήθηκαν κατά την προηγούμενη περίοδο εμπορίας.

Αν και το σύστημα αυτό αποτελεί το γενικό κανόνα, το Συμβούλιο προέβλεψε δύο εξαιρέσεις:

- σταθερότητα για τις περιόδους εμπορίας 1997/1998 και 1998/1999, για τις οποίες η ποσόστωση κάθε κράτους μέλους για κάθε προϊόν καθορίστηκε από τον ίδιο τον κανονισμό (ΕΚ) αριθ. 2201/96,

- για την περίοδο εμπορίας 1999/2000, η κατανομή πραγματοποιήθηκε σε συνάρτηση με το μέσο όρο των ποσοτήτων που παρήχθησαν για τις οποίες τηρήθηκε η ελάχιστη τιμή κατά τη διάρκεια των περιόδων εμπορίας 1997/1998 και 1998/1999.

Η περίοδος εμπορίας 1997/1998 χαρακτηρίστηκε, στην Πορτογαλία, από ασυνήθιστα δυσμενείς κλιματικές συνθήκες, οι οποίες είχαν ως αποτέλεσμα σημαντική πτώση της παραγωγής. Αυτό οδήγησε, κατά την κατανομή για την περίοδο εμπορίας 1999/2000, σε μείωση της ποσόστωσης τοματοπολτού που κατανεμήθη στην Πορτογαλία κατά 83 468 τόνους σε σχέση με την ποσόστωση που είχε καθοριστεί αρχικά από τον κανονισμό (ΕΚ) αριθ. 2201/96, και η οποία ανήρχετο σε 884 592 τόνους.

Το ίδιο πρόβλημα θα προκύψει και κατά τη στιγμή του υπολογισμού της ποσόστωσης για την περίοδο εμπορίας 2000/2001, ο οποίος θα πραγματοποιηθεί σε συνάρτηση με το μέσο όρο των ποσοτήτων που παρήχθησαν με την ελάχιστη τιμή κατά τις περιόδους εμπορίας 1997/1998, 1998/1999 και 1999/2000.

Για να επιλυθεί αυτό το πρόβλημα, προβλέφθηκε αύξηση της πορτογαλικής ποσόστωσης τοματοπολτού. Για την περίοδο εμπορίας 1999/2000, η αύξηση αυτή θα πρέπει να είναι της τάξης των 83 468 τόνων. Για την περίοδο εμπορίας 2000/2001, ίση προς τη διαφορά μεταξύ της ποσόστωσης που υπολογίστηκε για την Πορτογαλία με την εφαρμογή του συστήματος που προβλέπεται από τον κανονισμό (ΕΚ) αριθ. 2201/96 και αυτής που προκύπτει από το ίδιο σύστημα, αλλά υποκαθιστώντας με 884 592 τόνους την ποσότητα που χρησιμοποιήθηκε στην Πορτογαλία κατά την περίοδο 1997/1998.

Για τις δύο περιόδους εμπορίας 1999/2000 και 2000/2001, η συνολική ποσόστωση καθώς και η ποσότητα που προορίζεται για την παραγωγή τοματοπολτού θα αυξηθούν κατά τη συμπληρωματική ποσότητα που αποδίδεται στην Πορτογαλία.

Πρόταση ΚΑΝΟΝΙΣΜΟΥ (ΕΚ) ΤΟΥ ΣΥΜΒΟΥΛΙΟΥ για την τροποποίηση του κανονισμού (ΕΚ) αριθ. 2201/96 για την κοινή οργάνωση αγοράς στον τομέα των μεταποιημένων προϊόντων με βάση τα οπωροκηπευτικά

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 37,

την πρόταση της Επιτροπής,

τη γνώμη του Ευρωπαϊκού Κοινοβουλίου,

τη γνώμη της Οικονομικής και Κοινωνικής Επιτροπής,

Εκτιμώντας:

(1) ότι το άρθρο 6 του κανονισμού (ΕΚ) αριθ. 2201/96 του Συμβουλίου της 28ης Οκτωβρίου 1996 [1] όπως τροποποιήθηκε τελευταία από τον κανονισμό (ΕΚ) αριθ. 2199/97 [2], προβλέπει την ετήσια κατανομή μεταξύ των κρατών μελών της ποσόστωσης που καθορίζεται για τη χορήγηση της ενίσχυσης στην παραγωγή μεταποιημένων προϊόντων με βάση τις τομάτες* ότι η κατανομή αυτή βασίζεται, για την περίοδο εμπορίας 1999/2000, στο μέσο όρο των ποσοτήτων που παρήχθησαν, για τις οποίες τηρήθηκε η ελάχιστη τιμή κατά τη διάρκεια των περιόδων εμπορίας 1997/1998 και 1998/1999* ότι, από την περίοδο εμπορίας 2000/2001, βασίζεται στο μέσο όρο των εν λόγω ποσοτήτων που παρήχθησαν κατά τις τρεις περιόδους εμπορίας που προηγούνται της περιόδου για την οποία πραγματοποιήθηκε η κατανομή*

[1] ΕΕ L 297 της 21.11.1996, σ. 29

[2] ΕΕ L 303 της 6.11.1997, σ. 1

(2) ότι η περίοδος εμπορίας 1997/1998 χαρακτηρίστηκε, στην Πορτογαλία, από ασυνήθιστα δυσμενείς κλιματικές συνθήκες, οι οποίες είχαν ως αποτέλεσμα μία ασυνήθιστη και σημαντική πτώση της παραγωγής* ότι η κατανομή των ποσοστώσεων, αν λαμβανόταν υπόψη αυτή η ασυνήθιστα χαμηλή παραγωγή της Πορτογαλίας, δεν θα ελάμβανε υπόψη το δυναμικό της παραγωγής αυτού του κράτους μέλους υπό συνήθεις κλιματικές συνθήκες*

(3) ότι πρέπει να κατανεμηθεί στην Πορτογαλία, κατ’εξαίρεση και μόνο για τις δύο περιόδους εμπορίας τις οποίες αφορά η ασυνήθιστη πτώση της παραγωγής τοματών για μεταποίηση, δηλαδή για τις περιόδους εμπορίας 1999/2000 και 2000/2001, μία συμπληρωματική ποσότητα για τη μεταποίηση νωπών τοματών σε τοματοπολτό, η οποία αντισταθμίζει την απώλεια των ποσοστώσεων που προκύπτει από τις ασυνήθιστες κλιματικές συνθήκες της περιόδου εμπορίας 1997/1998, χωρίς ωστόσο να ζημιώνει τους παραγωγούς των άλλων κρατών μελών* ότι η συμπληρωματική αυτή ποσότητα πρέπει να καθοριστεί σε 83 468 τόνους για την περίοδο εμπορίας 1999/2000 και να υπολογιστεί, για την περίοδο εμπορίας 2000/2001, με την υποκατάσταση από την ποσότητα των 884 592 τόνων, που είχε κατανεμηθεί αρχικά στην Πορτογαλία, της ποσότητας που πράγματι μεταποιήθηκε κατά την περίοδο 1997/1998*

(4) ότι ο παρών κανονισμός αφορά την περίοδο εμπορίας 1999/2000*ότι η περίοδος αυτή άρχισε στις 15 Ιουνίου 1999*ότι ο παρών κανονισμός πρέπει να εφαρμοστεί απ’αυτή την ημερομηνία,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

A5Aρθρο 1

Στο άρθρο 6 του κανονισμού (ΕΚ) αριθ. 2201/96 παρεμβάλλεται η ακόλουθη παράγραφος 3α:

«3α

Κατά παρέκκλιση της παραγράφου 3, κατανέμεται στην Πορτογαλία, για τις περιόδους εμπορίας 1999/2000 και 2000/2001, συμπληρωματική ποσότητα νωπών τοματών που προορίζονται για την παραγωγή τοματοπολτού. Η ποσότητα αυτή είναι ίση:

- προς 83 468 τόνους για την περίοδο εμπορίας 1999/2000, και

- για την περίοδο εμπορίας 2000/2001, προς τη διαφορά μεταξύ της ποσότητας που υπολογίζεται σύμφωνα με την παράγραφο 3 και αυτής που υπολογίζεται με την αντικατάσταση με 884 592 τόνους της ποσότητας νωπών τοματών που χρησιμοποιήθηκαν στην Πορτογαλία για τη παρασκευή τοματοπολτού κατά την περίοδο εμπορίας 1997/1998.

Ο όγκος νωπών τοματών που αναφέρεται στην παράγραφο 1 και η ποσότητα νωπών τοματών που προορίζονται για την παρασκευή τοματοπολτού που αναφέρεται στην παράγραφο 2, δεύτερο εδάφιο, πρώτη περίπτωση, αυξάνονται, γι’αυτές τις δύο περιόδους εμπορίας, κατά τη συμπληρωματική ποσότητα που αποδίδεται στην Πορτογαλία.»

A5Aρθρο 2

Ο παρών κανονισμός αρχίζει να ισχύει την ημέρα της δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός εφαρμόζεται από τις 15 Ιουνίου 1999.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Έγινε στις Βρυξέλλες, στις

Για το Συμβούλιο

Ο Πρόεδρος

>ΘΕΣΗ ΠIΝΑΚΑ>